**ชื่อเรื่อง** การพัฒนาการจัดการเรียนรู้แบบร่วมมือ แบบ Think-Pair-Share และสื่อวีดิทัศน์

เรื่องการเขียนแผนธุรกิจ ในรายวิชาการจัดการเชิงกลยุทธ์

## ชื่อผู้วิจัย นัสทยา ชุ่มบุญชู

**ปีที่ทำวิจัย** 2556

**บทคัดย่อ**

 การวิจัยเรื่อง “การพัฒนาการจัดการเรียนรู้แบบร่วมมือ แบบ Think-Pair-Share และสื่อ วีดิทัศน์ เรื่องการเขียนแผนธุรกิจ ในรายวิชาการจัดการเชิงกลยุทธ์” เป็นงานวิจัยในชั้นเรียนมีวัตถุประสงค์เพื่อพัฒนากระบวนการจัดการเรียนรู้แบบร่วมมือ แบบ Think-Pair-Share และสื่อ วีดิทัศน์ เรื่อง การเขียนแผนธุรกิจ และหาค่าดัชนีประสิทธิผล (E.I.) เพื่อเปรียบเทียบผลสัมฤทธิ์ทางการเรียนและเพื่อศึกษาความพึงพอใจของนักศึกษาต่อกระบวนการจัดการเรียนรู้ในรายวิชาการจัดการเชิงกลยุทธ์ ของนักศึกษาหลักสูตรบริหารธุรกิจ สาขาวิชาการจัดการทั่วไป ชั้นปีที่ 2 คณะวิทยาการจัดการ มหาวิทยาลัยราชภัฏกาญจนบุรี จำนวน 15 คน

 ผลการศึกษาพบว่าการจัดการเรียนรู้แบบร่วมมือ แบบ Think-Pair-Share และสื่อ วีดิทัศน์ เรื่อง การเขียนแผนธุรกิจ วิชาการจัดการเชิงกลยุทธ์ ของนักศึกษาหลักสูตรบริหารธุรกิจ สาขาวิชาการจัดการทั่วไป ที่สร้างขึ้นมีประสิทธิภาพสูงกว่าเกณฑ์ 80/80 ที่ตั้งไว้ ในการหาประสิทธิภาพ มีประสิทธิภาพเท่ากับ 82.27/84.17 และจากการทดสอบความแตกต่างของคะแนนทดสอบก่อนเรียนและหลังเรียนในขั้นหาประสิทธิภาพ พบว่า คะแนนสอบครั้งหลังการเรียนสูงกว่าคะแนนก่อนเรียนอย่างมีนัยสำคัญทางสถิติระดับ .05 และความพึงพอใจของนักศึกษาต่อกระบวนการจัดการเรียนรู้ในรายวิชาการจัดการเชิงกลยุทธ์ ของนักศึกษาหลักสูตรบริหารธุรกิจ สาขาวิชาการจัดการทั่วไป ชั้นปีที่ 3 คณะวิทยาการจัดการ ค่าเฉลี่ย 4.21 ซึ่งถือว่า อยู่ในเกณฑ์ดีมาก